REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/111-23

9. maj 2023. godine

B e o g r a d

**Z A P I S N I K**

**10. SEDNICE ODBORA ZA OBRAZOVANjE, NAUKU,**

**TEHNOLOŠKI RAZVOJ I INFORMATIČKO DRUŠTVO**

**ODRŽANE 3. i 8. MAJA 2023. GODINE**

 Sednica je počela 3. maja 2023. godine u 10,00 časova.

 Sednici je predsedavao prof. dr Marko Atlagić, predsednik Odbora.

Sednici su prisustvovali članovi Odbora: dr Živan Bajić, Žika Bujuklić, Dejana Vasić, Ljubinko Đurković, prof. dr Branimir Jovančićević, Mirka Lukić Šarkanović, dr Zoran Lutovac, Tatjana Medved, Dragana Miljanić, Ratko Nikolić, prof. dr Vladimir Obradović, Stojan Radenović i prof. Dr Jahja Fehratović.

Sednici nisu prisustvovali Nataša Ivanović, Đorđe Kosanić i prof. dr Đorđe Pavićević, članovi Odbora, niti njihovi zamenici.

Sednici je prisustvovala Ana Miljanić, zamenik člana Odbora.

Sednici su prisustvovali predstavnici:

- Ministarstva prosvete: prof. dr Marijana Dukić Mijatović, državni sekretar, prof. dr Ivica Radović, državni sekretar, dr Aleksandar Jović, pomoćnik ministra za međunarodnu saradnju i evropske integracije i Bojan Tubić, pomoćnik ministra za visoko obrazovanje;

-Ministarstva nauke, tehnološkog razvoja i inovacija: prof. dr Jelena Begović, ministarka, Vukašin Grozdić, državni sekretar, dr Marina Soković, pomoćnik ministra, Ivana Vukašinović, pomoćnik ministra i Vladimir Radovanović, pomoćnik ministra;

-Ministarstva sporta: Zoran Gajić, ministar, Marko Kešelj, državni sekretar, Dejan Bojović, posebni savetnik ministra, Mirko Kantar, načelnik odeljenja za razvoj i unapređenje sistema sporta i Dejan Bakić, načelnik odeljenja za finansijsko-materijalne, analitičke i informatičke poslove.

 Prof. dr Marko Atlagić, predsednik Odbora otvorio je 10. sednicu Odbora za obrazovanje, nauku, tehnološki razvoj i informatičko društvo, nakon čega je Odbor minutom ćutanja odao počast nastradalima u tragičnom događaju u Osnovnoj školi „Vladislav Ribnikar“ u Beogradu, koji se dogodio neposredno pred početak sednice, u kojem su život izgubili učenici i čuvar škole.

Pošto nije bilo pisanih predloga za izmenu ili dopunu dnevnog reda, na predlog predsednika, Odbor je većinom glasova, (11 glasova – ZA, 3 - nije glasalo), usvojio sledeći dnevni red :

1. Razmatranje Informacije o radu Ministarstva sporta za period januar – mart 2023. godine (broj: 02-781/23, od 20. aprila 2023. godine),
2. Razmatranje Informacije o radu Ministarstva nauke, tehnološkog razvoja i inovacija za period januar – mart 2023. godine (broj: 02-809/23, od 25. aprila 2023. godine),

3. Razmatranje Izveštaja Ministarstva prosvete u vezi sa slučajem etiketiranja docenata i profesora Fakulteta političkih nauka Univerziteta u Beogradu (broj: 9-528/23-3, od 12. aprila 2023. godine).

 Pre prelaska na rad po utvrđenom dnevnom redu, usvojen je većinom glasova (11 glasova – ZA, 3 - nije glasalo), bez primedaba, Zapisnik 9. sednice Odbora, koja je održana 21. marta 2023. godine.

 Prva tačka**: Razmatranje Informacije o radu Ministarstva sporta za period januar – mart 2023. godine (broj: 02-781/23, od 20. aprila 2023. godine)**

 Uvodne napomene povodom ove tačke dnevnog reda izneo je Zoran Gajić, ministar sporta. Istakao je da je Ministarstvo sporta nastavilo sa promocijom i podsticajem bavljenja sportom u svim segmentima stanovništva. Kao jednu od ključnih aktivnosti, naveo je omasovljenje i rekreativno vežbanje. U izveštajnom periodu Nacionalni savet za sprečavanje negativnih pojava u sportu formirao je pet radnih grupa. Predstavnici Ministarstva sporta prisustvovali su okruglom stolu posvećenom govoru mržnje i nasilju motivisanom mržnjom. Kada je reč o sportskoj infrastrukturi, istakao je da Vlada Republike Srbije dosledno sprovodi princip dostupnosti ravnomerne regionalne razvijenosti kroz realizaciju projekta izgradnje, opremanja i održavanja objekata sportske infrasatrukture na teritoriji cele Republike Srbije. U planu je priprema nacionalnih trenažnih centara, za koje je dobijena građevinska dozvola. U okviru sportske inspekcije, izvršeno je ukupno 12 inspekcijskih nadzora. U okviru IPA 2015 projekta obuhvaćena su 24 projekta, u 22 lokalne samouprave. Ministar je naveo da su u izveštajnom periodu obavljene aktivnosti koje podrazumevaju pripremu promotivnog materijala za predstavljanje završnog projekta u sklopu planiranog događaja “Evropska nedelja mogućnosti”, planiranje i programiranje IPA projekata i saradnje sa međunarodnim fondovima. Kroz sve dosadašnje bilateralne susrete, ministri su uvek naglašavali ulogu sporta i rekreacije u povezivanju mlade populacije u regionu i neophodnost razmene znanja i iskustava.

 Nakon uvodnog izlaganja ministra sporta, Marko Atlagić, predsednik Odbora je otvorio diskusiju i dao reč Dragani Miljanić, članici Odbora.

 Dragana Miljanić je predložila da se započeta sednica Odbora prekine i ponovo zakaže za neki drugi dan, imajući u vidu tragičan događaj u OŠ „Vladislav Ribnikar“ koji se dogodio neposredno pred početak sednice.

 Sa ovim predlogom su se saglasili Branimir Jovančićević, Vladimir Obradović, Ljubinko Đurković, Zoran Lutovac, Tatjana Medved i Živan Bajić, članovi Odbora, i zatražili da se prekine započeta sednica i da se nastavi u nekom drugom terminu.

 Predsednik Marko Atlagić je prekinuo sednicu Odbora za obrazovanje, nauku, tehnološki razvoj i informatičko društvo i obavestio prisutne članove Odbora da će o datumu nastavka sednice biti blagovremeno obavešteni.

 **Sednica je prekinuta u 10,35 časova.**

 **Sednica je nastavljena u ponedeljak, 8. maja 2023. godine, u 10,00 časova.**

 Sednici je predsedavao prof. dr Marko Atlagić, predsednik Odbora.

Sednici su prisustvovali članovi Odbora: dr Živan Bajić, Žika Bujuklić, Ljubinko Đurković, prof. dr Branimir Jovančićević, Đorđe Kosanić, Mirka Lukić Šarkanović, Tatjana Medved, Dragana Miljanić, prof. dr Vladimir Obradović, prof dr Đorđe Pavićević, Stojan Radenović i prof. dr Jahja Fehratović.

Sednici nisu prisustvovali članovi Odbora: Nataša Ivanović, Dejana Vasić, Zoran Lutovac i Ratko Nikolić, niti njihovi zamenici.

Sednici je prisustvovala Radmila Vasić, narodna poslanica koja nije član Odbora.

Sednici su prisustvovali predstavnici:

-Ministarstva prosvete: prof. dr Ivica Radović, državni sekretar, dr Aleksandar Jović, pomoćnik ministra za međunarodnu saradnju i evropske integracije i Bojan Tubić, pomoćnik ministra za visoko obrazovanje;

-Ministarstva nauke, tehnološkog razvoja i inovacija: prof. dr Jelena Begović, ministarka, Vukašin Grozdić, državni sekretar, dr Marina Soković, Ivana Vukašinović i Vladimir Radovanović, pomoćnici ministra;

-Ministarstva sporta: Zoran Gajić, ministar, Marko Kešelj, državni sekretar, Dejan Bojović, posebni savetnik ministra, Mirko Kantar, načelnik Odeljenja za razvoj i unapređenje sistema sporta i Dejan Bakić, načelnik Odeljenja za finansijsko-materijalne, analitičke i informatičke poslove.

 Predsednik Marko Atlagić je otvorio sednicu i podsetio prisutne članove Odbora da je uvodne napomene povodom prve tačke dnevnog reda ministar Gajić izneo na početku sednice, koja je prekinuta 3. maja.

 U diskusiji povodom ove tačke dnevnog reda učestvovali su Branimir Jovančićević, Ljubinko Đurković, Đorđe Pavićević, Dragana Miljanić, Jahja Fehratović, Tatjana Medved, Vladimir Obradović, Živan Bajić i Radmila Vasić, narodni poslanici.

 Branimir Jovančićević, član Odbora, se osvrnuo na informaciju koju je obrazložio ministar Zoran Gajić i istakao da informacija iziskuje polemiku i diskusiju. Istakao je da, nakon pažljivog slušanja, svega nekoliko rečenica je bilo posvećeno sportu u osnovnim i srednjim školama. Gospodin Jovančićević se osvrnuo i na sport u visokom obrazovanju i naveo neverovatnu činjenicu da je na univerzitetima ukinuto fizičko vaspitanje, tj. sport.

 Ljubinko Đurković, član Odbora, je izneo svoje mišljenje, da je očekivao, da će nakon prethodnog prekidanja sednice, nastavak iste biti usmeren ka utvrđivanju uzroka, kao i sagledavanju posledica nemilog događaja koji se desio u OŠ „Vladislav Ribnikar“ i da je to primarna tema o kojoj treba raspravljati.

 Marko Atlagić, predsednik Odbora, je rekao da usvojenim dnevnim redom nije predviđeno razmatranje tragičnog slučaja koji se dogodio, ali da je na sednicama Odbora već najavljen projekat reafirmacije vaspitne uloge škole i društva i da je to, iako dugoročan proces, ključ rešavanja problema u vaspitanju školske omladine.

 Đorđe Pavićević, član Odbora, je istakao da je gotova javna rasprava o šest zakona iz oblasti obrazovanja, a da članovi nisu upoznati sa tokom javnih rasprava i da je bilo moguće informisati se samo na sajtu Ministarstva porsvete gde i kada se održavaju iste.

 Predsednik Marko Atlagić je istakao da je na jednoj od prethodnih sednica ovog Odbora rečeno da će biti organizovano Javno slušanje povodom zakona, pre njihovog ulaska u skupštinsku proceduru.

 Dragana Miljanić, član Odbora, je podsetila prisutne o razlogu prekidanja sednice i iznela svoje mišljenje da ni do dana nastavka sednice nisu stečeni uslovi za njen nastavak.

 Jahja Fehratović, član Odbora, je istakao da je sednica započeta sa utvrđenim dnevnim redom, po kojem treba da se održi sednica i da postoji mogućnost iniciranja nove, posebne sednice, koja će se ticati događaja u OŠ „Vladislav Ribnikar“. Istakao je da Ministarstvo sporta, pored pedagoške dimenzije i usavršavanja kadra, treba da radi na obezbeđivanju boljih uslova, odnosno infrastrukture, kako bi deca mogla da se sigurno i kvalitetno bave sportom.

 Ljubinko Đurković, član Odbora, je napomenuo da događaj koji se desio zahteva hitne mere koje Odbor treba da usaglasi i donese.

 Predsednik Marko Atlagić je istakao da je Vlada Republike Srbije donela hitne mere, vezano za bezbednost u školama.

 Tatjana Medved, član Odbora, je istakla da je obaveza Odbora da radi po dnevnom redu. Upoznala je prisutne, da je kao predsednica Pododbora za sport, sa svojim članovima, obavila razgovore sa predstavnicima nadležnih ministarstava i institucija radi utvrđivanja stanja sporta u Srbiji, kao i stanja fizičkog vaspitanja u osnovnim školama.

 Vladimir Obradović, član Odbora, je reklamirao povredu Poslovnika (član 70. i član 75.) i napomenuo da presedavajući kontinuirano koristi vreme kao predsedavajući i ulazi u polemiku sa poslanicima.

 Živan Bajić, član Odbora, je izrazio saučešće porodicama nastradalih i pozvao kolege da ne bude nikakve politike, kada je o ovoj temi reč. Osvrnuo se na izlaganje ministra i zahvalio se njemu lično, kao i celom Ministarstvu sporta, na njihovom angažovanju i radu i napomenuo da je od velike važnosti za sve lokalne samouprave, imati ministra koji obilazi „teren“ i ragovara sa predstavnicima lokalnih samouprava.

Istakao je da bi bilo dobro naći način da se deca bave sportom bez ulganja novčanih sredstava roditelja, kako bi se sport još više omasovio među decom.

 Radmila Vasić, narodni poslanik koji nije član Odbora, je postavila pitanje, zašto predsednik Odbora nije podneo predlog za dopunu dnevnog reda u vezi sa dešavanjima i stravičnoj nesreći koja se dogodila. Postavila je i pitanje predstavnicima Ministarstva prosvete u vezi mera koje je Ministarstvo preduzelo, kako bi deca bila bezbedna u školi i koji je plan u daljem periodu. Postavila je i pitanje besplatnog sporta za decu osnovnog i srednjeg obrazovanja.

 Zoran Gajić, ministar sporta, se osvrnuo na izlaganja članova Odbora, i napomenuo da sport na fakultetima za koji kažu da je ukinut, nije nikad ni bio sport, već fizičko vaspitanje, koje jeste ukinuto iz razloga što se nije sprovodilo. Napomenuo je i da se sport, tj fizička kultura, tretira kao integralna pojava gde postoje tri osnovna dela (fizičko vaspitanje preškolskog i školskog uzrasta, sport kao takmičarska aktivnost i rekreacija). Istakao je i da je Ministarstvo obrazovalo Nacionalni savet za sport koji se sastoji od osam radnih grupa. Što se tiče sporta, odnosno fizičkog vaspitanja na univerzitetu, on kao takav jedino postoji u Sjedinjenim Američkim Državama, jer manje profitabilni sportovi nemaju lige. Ministar je naveo da se fizičko vaspitanje u zadnjih 20-ak godina ne ostvaruje samo kroz nastavu fizičkog vaspitanja, već i kroz sekcije. Osvrnuo se i na obilaske lokalnih sredina i istakao da tamo, gde postoje gradski sportski centri, probleme predstavlja preveliki broj zaposlenih u gradskim sportskim centrima i da postoji dva do tri puta više zaposlenih, nego što je potrebno. Naveo je da je ključni problem nedovoljna sportska infrastruktura i da se tehnologija fizičkog vežbanja neprestano menja. Ministarstvo raspolaže budžetom od 4,3 milijardi dinara i finansira 84 granska saveza u 5 kategorija, finansira 5 sistema, gde je posebno značajan Savez za školski sport. Posebna pažnja se posvećuje deci sa teritorije AP Kosovo i Metohija, koja učestvuju u aktivnostima koje država organizuje. Govorio je o pitanjima koje se odnose na tzv. Kosovo u međunarodnom sportu i o upozorenjima svetskih i evropskih federacija. Ministar je rekao da Ministarstvo sporta kreira komunikaciju sa svim stranama i da je sugerisano našim klubovima sa teritorije AP Kosovo i Metohija da naprave u APR-u sekcije u Raški i Novom Pazaru, kako bi imali mogućnost da organizuju lige na teritoriji Republike Srbije.

Nakon rasprave, Odbor je većinom glasova (8 - ZA, 2 – NIJE GLASALO), odlučio da prihvati Informaciju o radu Ministarstva sporta za period januar – mart 2023. godine (broj: 02-781/23, od 20. aprila 2023. godine).

Nakon glasanja, predsednik Odbora je obavestio prisutne, da će u skladu sa članom 229. Poslovnika Narodne skupštine, Odbor podneti izveštaj o razmatranju i prihvatanju ove informacije o radu Ministarstva sporta, za navedeni period.

Druga tačka**: Razmatranje Informacije o radu Ministarstva nauke, tehnološkog razvoja i inovacija za period januar – mart 2023. godine (broj: 02-809/23, od 25. aprila 2023. godine)**

Uvodne napomene povodom ove tačke dnevnog reda iznela je dr Jeleni Begović, ministarka nauke, tehnološkog razvoja i inovacija. Ministarstvo je, u periodu od januara do marta 2023. godine dodelilo 600 novih stipendija, 60 ugovora za sufinansiranje naučnih skupova, finansiranje doktorata i članarina u naučnim časopisima. Zaključeni su ugovori za 2023. godinu i završen je proces prijema 337 najboljih studenata u naučno-istraživačke organizacije. Započet je proces formiranja radnih grupa (naučna zvanja, položaj naučnika i sopstveni prihodi naučno-istraživačkih organizacija) i postoji dobra saradnja sa Ministarstvom prosvete. Uspostavljena je platforma e-nauke, koja je ključna za dalji razvoj Srbije i srpskih istraživača, jer će sistem spojiti sve dostupne podatke i omogućiti transparentnost naučnoj zajednici i na međunarodnom nivou. Uspostavljen je Registar istraživača i uvedeni su novi administrativni digitalizovani postupci. Stvoreni su uslovi za praćenje produkcije i za zvaničnu statistiku, koja je važna za dalji razvoj nauke. U oblasti tehnološkog razvoja i inovacija istakla je značaj projekata koji se odnose na institute, međunarodno umrežavanje i povećanje broja „start-ap“ kompanija. Sprovodi se podrška Fondu za inovacione delatnosti i Fondu za nauku. Bitna je i oblast veštačke inteligencije, kao i napredak u ovoj oblasti i dalji rad na pravnoj regulativi. Ministarka je istakla i benefite iz posete Velikoj Britaniji, koja je realizovana u izveštajnom periodu. Kao ključnu stvar je izdvojila, da je nauka glavni pokretač ekonomskog razvoja i napretka u oblasti industrije. Takođe, napomenula je korisnost prisustva na Svetskom panelu vlada. Organizovan je i Forum za naučnu i poslovnu saradnju Srbije i Italije, kome je prisustvovala i ministarka obrazovanja Italije, a potpisan je i Memorandum o razumevanju između dve zemlje. Italija je drugi partner Srbije po brojnosti projekata u oblasti nauke i saradnja sa Italijom je prirodna i prioritetna. Srbija u „Horajzen“ učestvuje u 142 projekta. Srbija ima uspešnost više od 20%, što je iznad prosečnog svetskog nivoa. Fond za nauku ima trenutno 8 programa u realizaciji, planiran je novi poziv za projekte Fonda za inovacije. Pozitivan primer je vezan za vaučere koji se odnose na saradnju nauke i privrede. Bitan je i program ”Katapult”, 1,8 miliona evra kojima se finansira 20 startap kompanija. U martu mesecu su osnovana dva fonda preduzetničkog kapitala, što je potpuno nova pojava, licencirana društva za upravljanje alternativnim investicionim fondovima, koje ulažu u startap sisteme. Fond finsira 86 projekata a finansira se 1150 studenata na osnovnim studijama i 500 studenata završnih master studija. Uvedeno je da studenti koji studiraju u inostranstvu a fnansira ih država, nakon završetka studija imaju mogućnost ili da se vrate u Srbiju ili da finansijska sredstva, u visini stipendije, uplate Naučno-tehnološkim parkovima, za podršku startap sistemima. Kada je u pitanju infrastruktura, ministarka Begović je napomenula da je uloženo 34 miliona evra u infrastrukturu (Srbija 19 miliona evra) u izgradnju novog instituta i tu će najbolji studenti i istraživači moći da se zaposle. Institut Mihajlo Pupin je razvio novi informacioni sistem „e-agrar“, što je jako bitno. Kada je reč o naučno-tehnološkim parkovima, planira se proširenje parkova u Nišu i Čačku i izgradnja novog parka u Kruševcu. Planira se i proširenje parka u Beogradu, faza 2. Veliki projekat je Centar izvrsnosti u Kragujevcu, planira se otvaranje tokom tekuće godine. Ministarka Begović je naglasila da je Razvojna banka SE omogućila kredit za izgradnju kampusa, što je jako bitno za stem oblasti i za domaći ekosistem. Planira se otvaranje Sajma tehnike i tehničkih dostignuća. U saradnji sa Ministarstvom prosvete i Ministarstvom informisanja napravljene su tematske oblasti na sajmu po ugledu na predstavljanje Srbije na EXPO izložbi. U ceo proces je uključen Centar za promociju nauke, kako bi nauka bila vidljivija i bila opcija mladima za uspešnu karijeru kao i za rad na fakultetu, institutu ili otvaranje startap sistema.

Prof. dr Marko Atlagić, predsednik Odbora, je otvorio diskusiju o ovoj tački dnevnog reda.

U diskusiji su učestvovali prof. dr Branimir Jovančićević, prof. dr Jahja Fehratović, prof. dr Vladimir Obradović, prof. dr Đorđe Pavićević, prof. dr Mirka Lukić Šarkanović

Prof. dr Branimir Jovančićević, član Odbora, je govorio o nedovršenom procesu evaluacije projekata, nedovršenom procesu akreditacije istraživača i da se neki izuzetni istraživači nalaze u niskim kategorijama, da se očekuje odgovor na pitanja tematskih projekata (održivi razvoj, zaštita životne sredine i sl.). Prof. Jovančićević je naveo da Srbija nema tematske projekte i da ih ne finansira kroz svoje pozive istraživačima, što je posebno bitno u oblasti obnovljivih izvora energije. Napomenuo je da postoji ozbiljan problem diskriminacije naučnika zbog političke pripadnosti i da bi Ministarstvo nauke, tehnološkog razvoja i inovacija trebalo time ozbiljnije da se pozabavi.

Ministarka Begović je odgovorila da evaluacija kasni (projekat „Prizma“) zbog novih procedura u vezi evaluatora, zbog toga što se ide na međunarodnu nezavisnu evaluaciju. Procedura je složena jer se mora ići na javne nabavke. Ministarstvo pokušava da pronađe najbolja rešenja i da proces evaluacije bude izdvojen iz javnih nabavki. U vezi kategorizacije ministarka je naglasila da je to primarna aktivnost Ministarstva i da se od prvog dana radi na tome. Navela je da su različite baze podataka, da postoji problem plaćanja i prebacivanja u centralizovani repozitorijum. Ministarstvo vraća u istraživačke organizacije bibliotekare i pravi sistem koji objedinjuje podatke. Za četiri meseca polovina naučno-istraživačkih organizacija nije napravila repozitorijume. Kada su u pitanju tematski projekti, Ministarstvo ih nema ali bi oni trebalo da zažive (postoji samo nekoliko njih poput projekata u vezi kovida, veštačke inteligencije, identiteta...). Ministarstvo ima komunikaciju sa Naučnim savetom Fonda za nauku, koje je telo odgovorno za tematske projekte. Ministarka je rekla da nikakvi oblici diskriminacije ne dolaze u obzir, da društvo zajedno mora da radi na eliminaciji diskriminacije i da politička opcija se ne postavlja kao pitanje, jer je naučna zajednica nelinearna i u nauci je bitno da li imate odličan, izvanredan ili izvrstan projekat, što je jedini kriterijum za finansiranje.

Prof. dr Jahja Fehratović, zamenik predsednika Odbora, je pohvalio Izveštaj o radu Ministarstva nauke, tehnološkog razvoja i inovacija i istakao da je ovo ministarstvo jedno od najznačajnijih i najkvalitetnijih. Pododbor za nauku je imao priliku da prilikom susreta sa ministarkom i njenim timom na sednici Podobora otkloni dileme i određena pitanja narodnih poslanika. Rekao je da Ministarstvu predstoji ogroman posao u vidu odbrane nauke. Istakao je da treba da postoji elektronski sistem e-nauke, posebno u humanističkim naukama.

Prof. dr Vladimir Obradović, član Odbora, se zahvalio na dostavljenoj informaciji i ocenio da je dobra i laka za praćenje i čitanje. Osvrnuo se na informaciju i dao sledeće sugestije: pohvalio je povećanje sredstava za finansiranje časopisa i zatražio dodatno finansiranje (zbog ispunjavanja tehničkih normi koje se zahtevaju), predložio akceleraciju i stvaranje objedinjenih baza (zbog kvaliteta, recenzenata), predložio da doprinos nauci bude fundamentalan i da se nađe način da ljudi koji ostvaruju natprosečne rezultate budu adekvatno nagrađeni (kao što se to npr. radi u oblasti sporta sa državnim priznanjima). Obradović je zamolio da se u narednom periodu razmotri opredeljivanje sredstava za publikovanje u sistemu Otvorene nauke, jer je sve više časopisa koji naplaćuju objavljivanje a Srbija nema sredstava, te će doći do opadanja indeksa zemlje. Rekao je da interdisciplinarnost nije dovoljno prepoznata i da ne postoji matični odbor za interdisciplinarnost. Predložio je da predstavnici Fonda za nauku i Fonda za inovacione delatnosti ubuduće prisustvuju sednicama Odbora kada svoj izveštaj o radu prezentuje Ministarstvo nauke, tehnološkog razvoja i inovacija.

Ministarka Begović je obećala da će sledeća informacija biti bolja i naglasila je da će svi predlozi biti razmotreni. U vezi nagrađivanja napomenula je da Ministarstvo i Fond za mlade talente ima mehanizme za nagrađivanje i da postoji interes da se nagrade uvedu ili da se obezbede sredstva za finansiranje (kao npr. na odlazak na svetska prvenstva).

Prof. dr Đorđe Pavićević, član Odbora, je sugerisao da se iz informacije ne vide problemi koji postoje, a koje treba rešavati. Odbor bi po ovom pitanju trebao da bude mnogo konstruktivniji. Naglasio je da je infrastruktura u Kragujevcu trebala da bude završena 2017. godine. Predložio je da direktorka Fonda za nauku treba da bude pozvana na neku od narednih sednica Odbora, jer je u njenoj nadležnosti da obezbedi kontinuitet projekata i da u ovoj oblasti ima najviše problema. Kasni se sa redovnim projektima i gubi veliki novac koji postoji za investiranje u nauku. Pavićević je izneo svoje mišljenje, da Centar za promociju nauke ima problem sa rastućim skepticizmom prema nauci u društvu. Naveo je primer odličnog časopisa „Element“, koji nije adekvatno promovisan, ne postoji na sajtu i nije dostupan.

Ministarka Begović je rekla da će objekat u Kragujevcu biti gotov do kraja tekuće godine i da se kasni sa njegovom realizacijom zbog međuljudskih, tehničkih i organizacionih problema. Biće to jedinstven centar gde će se prebaciti za početak Institut za informacione tehnologije. Ministarka se složila da je časopis ”Element” veoma značajan i da treba omogućiti da bude dostupan.

Prof. dr Mirka Lukić Šarkanović, član Odbora, je napomenula da je informacija jasna i precizna, da je Ministarstvo nauke, tehnološkog razvoja i inovacija puno radilo u izveštajnom periodu, u teškom ambijentu, jer se stvari u sistemu teško menjaju. Pohvalila je koncept „e-nauke“, elektronski izbor u više zvanje kao i Registar produkcije istraživača u elektronskom obliku. Smatra da treba razmotriti nove projekte, založila se za tematske oblasti i napomenula da kadar sa medicinskih grana ima dva nacionalna časopisa u kojima se dugo čekaju odgovori za recenzente. Postoji problem sa prijavama i cenom štampanja i treba omogućiti da naši referentni časopisi efikasnije rade.

Ministarka Begović je rekla da mnogi ni ne znaju da postoji Fond za nauku i da je to problem. Ideja fonda je uvođenje kompetitivnosti, dobijanje novca za istraživanje, a da trenutno država uplaćuje veliki novac za projekat ”Horajzon”. Deo naučne zajednice je obučen i pripremljen da učestvuju u projektima i da se bore za finansiranje projekata. Problem recenzenata je globalan, ima mnogo fondova i časopisa a broj ljudi koji mogu da budu recenzenti se sporo uvećava.

Prof. dr Marko Atlagić, predsednik Odbora, je podržao informaciju, zahtevao da direktorka Fonda za nauku Republike Srbije ubuduće bude prisutna na sednicama Odbora kada Ministarstvo nauke, tehnološkog razvoja i inovacija bude ubuduće podnosilo izveštaj o radu i da je potrebno da prisustvuju i predstavnici Zavoda za unapređivanje obrazovanja i vaspitanja. Predsednik Atlagić je naznačio da je veliki problem što ne postoji interdisciplinarnost i da postoje problemi u kategorizaciji časopisa i u matičnim odborima gde pojedinci uslovljavaju nivoe časopisa svojim zapošljavanjem na fakultetima. Prof. Atlagić se založio sa promene u načinu realizacije različitih projekata i zahvalio ministarki na obrazloženjima.

Nakon rasprave, Odbor je većinom glasova (8 - ZA, 3 – NIJE GLASALO), odlučio da prihvati Informaciju o radu Ministarstva nauke, tehnološkog razvoja i inovacija za period januar – mart 2023. godine (broj: 02-809/23, od 25. aprila 2023. godine).

Nakon glasanja, predsednik Odbora je obavestio prisutne, da će u skladu sa članom 229. Poslovnika Narodne skupštine, Odbor podneti izveštaj o razmatranju i prihvatanju ove informacije o radu Ministarstva nauke, tehnološkog razvoja i inovacija, za navedeni period.

Treća tačka**: Razmatranje Izveštaja Ministarstva prosvete u vezi sa slučajem etiketiranja docenata i profesora Fakulteta političkih nauka Univerziteta u Beogradu (broj: 9-528/23-3, od 12. aprila 2023. godine)**

Uvodne napomene povodom ove tačke dnevnog reda izneo je Marko Atlagić, predsednik Odbora i podsetio da su inicijativu za razmatranje slučaja etiketiranja docenata i profesora Fakulteta političkih nauka Univerziteta u Beogradu predložili prof. dr Vladimir Obradović i dr Zoran Lutovac. Napomenuo je da su dostavljeni izveštaji Ministarstva prosvete, Ministarstva unutrašnjih poslova i Ministarstva nauke.

Ivica Radović, državni sekretar Ministarstva prosvete, je naznačio da se Ministarstvo prosvete obratilo Fakultetu političkih nauka sa zahtevom da dostavi informaciju o ovom događaju. Na osnovu dobijenog odgovora od Fakulteta, Ministarstvo je sačinilo izveštaj, koji je dostavljen Odboru. Državni sekretar Radović je zatim pročitao izveštaj članovima Odbora. Naglasio je da su docenti i profesori bili angažovani na naučno-istraživačkom projektu koji je sproveden sa kolegama iz Prištine. Izneo je informaciju, za koju kaže da je proverena a nije sadržana, odnosno da se radi o projektu FPN-a koji nije finansirala država, o autonomnoj komunikaciji FPN-a i NED-a, američka nevladina organizacija u okviru projekta ” Serbia - Kosovo research fellowship” i da ovaj projekat nije deo domaćeg sistema.

Prof. dr Vladimir Obradović, član Odbora, je rekao da su neka dokumenta dobijena kasno, neposredno pred sednicu i zatražio od predsednika Odbora da poštuje Poslovnik i da se na vreme dostavljaju materijali članovima Odbora. Napomenuo je da kršenje Poslovnika nije dobar način da se vodi Odbor i da se članovi Odbora svesno dovode u nezgodnu situaciju, tako da članovi Odbora mogu neopravdano optužiti ministre da nisu pravovremeno dostavili zatražene izveštaje. Izrazio je čuđenje da se ovim slučajem nije bavio Pododbor za nauku i visoko obrazovanje. Zahvalio se predstavnicima Ministarstva na podnetom izveštaju i dodatnom tumačenju. Rekao je da se ovakve stvari ne smeju više događati ni tolerisati, te da članovi Odbora nisu saznali ko su vinovnici, da li se događaj može ponoviti i slično. Predložio je da se traži izveštaj od tužilaštva, da se dobije informacija da li su identifikovana lica koja su učestvovala u ovom incidentu i u kojoj fazi se nalazi ceo postupak. Povodom događaja u OŠ ”Vladislav Ribnikar” naglasio je da je povratak dece u sredu u školu problematičan, da je mesto traumatično i da je za decu, nastavnike i zaposlene to bila emotivna katastrofa. Predložio je da se deca iz Ribnikara upute u OŠ ”Sveti Sava” i druge škole na opštini Vračar, kako bi se izbeglo vraćanje u traumatičnu sredinu do kraja polugodišta, a da se po hitnom postupku promeni vizuelni identitet i renovira škola ”Vladislav Ribnikar”.

Ivica Radović je rekao da će preneti nadležnima predlog poslanika Obradovića i da će inicijativa ići ka Gradskoj upravi grada Beograda. Rekao je da u medijima postoji informacija da jedan broj roditelja ne želi da šalje decu u školu i da je ovo pitanje veoma kompleksno.

Predsednik Odbora prof. dr Marko Atlagić je rekao da su dopisi ministartava stigli na vreme. Po njegovom mišljenju bilo je nepotrebno dostavljati izveštaje Ministarstva unutrašnjih poslova i Ministarstva nauke po ovom pitanju, pošto su ti izveštaji kratki, a da je najbitniji izveštaj Ministarstva prosvete.

Prof. dr Jahja Fehratović, zamenik predsednika Odbora, je rekao da je primerenije da se o ovoj temi raspravlja na sednici Odbora nego na sednici Pododbora za nauku i visoko obrazovanje. Naznačio je da je sve dobro urađeno, da su prikupljeni potrebni podaci i da osuđuje neprimeren način postupanja nepoznatih lica prema kolegama sa fakulteta. Po njegovom mišljenju nije preporučljivo da Odbor postavlja bilo kakva pitanja tužilaštvu, zbog potencijalnog vršenja pritiska na sprovođenje istražnih radnji i treba sačekati završetak istrage. Pohvalio je kao moralan čin ostavku ministra Ružića nakon nemilog događaja u OŠ „Vladislav Ribnikar“ i založio se za posebnu sednicu kada sve činjenice budu jasne i dostupne, u vezi sa ovim tragičnim događajem.

Prof. dr Pavićević, član Odbora, je podsetio da je prošlo dva meseca od događaja na FPN-u i da nema nikakvih razloga da se tek sada raspravlja. Rekao je da je evidentan jedan oblik opstrukcije rasprave po ovom pitanju, da je glavni fokus na nadležnim organima. Savet FPN je kasno reagovao u vezi sa ovim slučajem. Prof. dr Pavićević je istakao da je trebalo čak dva meseca da Odbor dobije odgovor Ministarstva nauke u kojem su naveli da ovo ministarstvo nije nadležno po ovom pitanju. Izgubljena su dva meseca za tri papira, kako bi moglo da se raspravlja o nečemu, o čemu su se već svi drugi izjasnili. Slična stvar je sa predlozima zakona, održana je javna rasprava, a članovi Odbora će imati priliku tek da daju amandmane i opet neće biti rasprave o važnim pitanjima, kao npr, kuda ide obrazovni sistem i da li je dualno obrazovanje genijalno. Ne postoji ambijent za rasprave o važnom sistemu kao što je sistem obrazovanja. Pavićević je rekao da ne treba da raspravljamo o stipendijama, da „Fulbrajt“ daje stipendije i treba reći da je projekat dobio sva odobrenja koja su potrebna da bi se mogao realizovati.

Prof. dr Marko Atlagić je rekao da Odbor, kao ozbiljno radno telo, treba da radi sa validnom dokumentacijom koju dostavljaju nadležna ministarstva i institucije i ne može reagovati na raznorazne spekulacije i tabloidne naslove. Naglasio je da se može staviti na dnevni red tema obrazovanja i vaspitanja kao posebna tema na nekoj od narednih sednica. Kada je u pitanju izveštaj FPN, nismo videli naziv projekta. Reč je o saradnji FPN i Filozofskog fakulteta u Prištini, što je prikriveno u dopisu. Projekat nije državni i pitanje je ko ga finansira. Naglasio je da je indikativno to što je skup održan na godišnjicu pogroma Srba, a dan posle toga je predsednik Srbije išao u Brisel i bile su tenzije u društvu. Pitanje je kako partner FPN u ovom projektu nije Fakultet političkih nauka, nego Filozofski fakultet iz Prištine. Veoma je važno da je fakultet osudio ovaj događaj, da su Ministarstva podnela izveštaj i da je Odbor primio sve informacije k znanju. Čitav proces je još u istrazi, u izveštajima ne piše gde se ovaj incident dogodio, da li na fakultetu ili izvan njega. Odbor nema kompetencije da sudi a Savet fakulteta je trebao dostaviti detaljniji izveštaj.

Ivica Radović, državni sekretar je naglasio da je veoma bitna stvar, da Ministarstvo nauke nije odobrilo ovaj projekat, kao ni prethodno Ministarstvo prosvete, nauke i tehnološkog razvoja. Rekao je da njemu ne smeta saradnja u okviru Fulbrajtove stipendije i da nema razloga diskvalifikovati taj projekat. Naglasio je da mu smeta reč ” Serbia - Kosovo research fellowship” jer zahteva određenu političku preciznost. Saradnju ne treba diskvilifovati ali treba prepoznati preciznost u širem političkom kontekstu.

Prof. dr Vladimir Obradović je istakao da je iznenađen stvarima koje je izneo u svom izlaganju predsednik Odbora i da predsednik Odbora ne treba da navodi pogrešne zaključke. Naglasio je da ne postoji obaveza da Ministarstvo odobri projekat. Po proceduri projekat nije ni išao u Ministarstvo, tako da ono i nije trebalo da ga odobri. Ukoliko postoji sumnja da je bilo povrede zakona u ovom slučaju, treba poslati inspekciju koja to treba da reši. Prof. Obradović je postavio pitanje šta bi se desilo da tribina nije otkazana i da li bi u tom slučaju bilo nasilja. Založio se za upućivanje dopisa tužilaštvu po ovom pitanju.

Državni sekretar Radović je rekao da nije reč o projektu koji je podržan iz budžeta RS i da Ministarstvo nije imalo uvid u to kakav je projekat u pitanju. Ministarstvo je dostavilo uputstvo kako se postupa kada se sprovodi projekat u saradnji sa Prištinom i svaka institicija ove zemlje mora da se pridržava instrukcije. Naglasio je da se fakultet nije obratio Ministarstvu kada je ovaj projekat u pitanju i da nije postupio kako treba.

Prof. dr Pavićević je izneo je svoje mišljenje da je težnja da se amnestiraju grupe koje su izazvale incident i koje su maltretirale ljude na fakultetu nekoliko meseci. Prof. Pavićević je naglasio da relativizaciju celokupnog ovog slučaja nije očekivao na sednici Odbora.

Sastavni deo ovog zapisnika je tonski snimak 10. sednice Odbora za obrazovanje, nauku, tehnološki razvoj i informatičko društvo

(http://217.26.67.44/filesnsrs/odbor/odbor2023050810.mp4).

Sednica je završena u 13,50 časova.

 SEKRETAR PREDSEDNIK

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

 Dejan Jevtović prof. dr Marko Atlagić